Andreas Erlandsen (sorenskriver)

Andreas Hieronymus Erlandsen (født 27. november 1827 i Stod, død 13. desember 1882 i Namsos) var en norsk sakfører, ordfører i Overhalla og Namsos, og sorenskriver i Namdalen.

Han var sønn av sogneprest, prost og ordfører i Sparbu Andreas Erlandsen og hustru Henrikke Heyerdahl. Morfaren var eidsvollsmannen og opplysningspresten Hieronymus Heyerdahl.

Han tok artium i 1849 og juridisk embedseksamen i 1854. I 1857 fikk han bevilling som underrettsprokurator (sakfører) i Nordre Trondhjems amt (Nord-Trøndelag). Han drev sin sakførervirksomhet i Namsos.

Han giftet seg i 1858 med Hanna Sophie Angell Lund, datter av kaptein Iver Christian Lund og hustru Berit Martha Hildrum på storgården Halvardmo i Overhalla. Gården lå ved den tradisjonsrike markedsplassen på Melen ved Namsen, hvor det var marked frem til slutten av 1800-tallet. Andreas Erlandsen fikk skjøte på Halvardmo etter sin svoger i 1860, og solgte den videre til to andre svogere i 1882, men hadde allerede i 1873 flyttet med familien til Namsos.

Andreas Erlandsen var ordfører i Overhalla herred 1862–1869 og formann i overligningskommisjonen 1865–1873. Etter at han flyttet, var han også Namsos bys ordfører 1876–1878.

I 1879 ble utnevnt til sorenskriver i Namdalen, et embede han satt i frem til sin død i 1882.

Referanser 

Ordførere i Namsos
Ordførere i Overhalla
Sorenskrivere
Alumni fra Universitetet i Oslo
Personer fra Steinkjer kommune